作者:劉克莊
標題:沁園春
內容:莫羨渠儂，白玉成樓，黃金築臺。也不消顛怪，騎驎被髮，誰能委曲，令鳩為媒。鬢有二毛，袖閒雙手，只了持螯與把杯。公過矣，賞陳登豪氣，杜牧粗才。便煩問訊張雷。甚鬥宿無光劍不回。想閣中鳴佩，時攜客去，壁間懸榻，近有誰來。撤我虎皮，讓君牛耳，誰道兩賢相厄哉。中年後，向歌闌易感，樂極生哀。